L’alcalde de Burjassot mostra la seua indignació per la intenció d’Educació de retallar dues unitats de tres anys en els CEIP Miguel Bordonau i Sant Joan de Ribera
2025-07-24

L’alcalde de Burjassot, Rafa García, ha expressat la seua sorpresa i indignació davant la decisió adoptada per la Conselleria d’Educació de no obrir la possibilitat de matrícula a dues unitats concretes d’Educació Infantil de 3 anys, una d’elles en valencià, pertanyent al CEIP Miguel Bordonau i una altra en castellà pertanyent al CEIP Sant Joan de Ribera, quan fa uns mesos van informar des de la Conselleria que si hi havia demanda, les unitats s’obririen.

L’alcalde s’ha mostrat indignat, ja que “ens van dir que si hi havia matrícula en aqueixes unitats i aqueixos centres, hi hauria obertura d’aules. Els col·legis volen tenir aqueixes aules, els pares i mares volen matricular en aqueixos centres als xiquets, i des de Conselleria se’ns va dir que si hi havia demanda es mantindrien les unitats, i ara resulta que tot és mentida. Ens diuen que encara que hi haja demanda, primer es situaran en altres centres, i només quan els altres centres estiguen complets contemplaran la possibilitat d’obrir la unitat en castellà del Sant Joan de Ribera i la de valencià del Miguel Bordonau, jo a açò li cride mentir, en lletres majúscules“.

L’alcalde de Burjassot, davant la gravetat de l’assumpte, ha sol·licitat mitjançant un escrit remés hui a la Conselleria d’Educació “una reunió urgent amb la Consellera, Mª José Catalá, així com la sol·licitud de deixar sense efecte la proposta de retallar dues unitats d’infantil en aquest terme municipal, i puguen així els centres educatius esmentats oferir les vacants de les dues unitats del curs de 3 anys d’Educació Infantil en el procés de matrícula per al curs 2015/2016”

“És indecent el que estan fent amb l’educació pública en aquest poble, és indecent que amb el que han hagut de patir els pares i mares del Sant Joan de Ribera i de la resta de col·legis d’aquest poble, ara vulguen tancar una unitat de castellà, un línia que permetria als pares poder portar als xiquets al centre, una vegada reunificat i al costat dels seus germans, i una altra en valencià, la nostra llengua, en el Miguel Bordonau. És indecent que estiguen propiciant, amb la seua mala gestió i amb la seua deixadesa cap a l’educació pública que només augmenten els alumnes en l’educació concertada. Volem col·legis públics amb una educació de qualitat, amb un tracte digne als seus alumnes, i si tanquen unitats o envien als nostres fills a l’altra punta del poble, és lògic que al final la gent cerque una altra solució en compte de tenir tants obstacles per portar als xiquets als col·legis públics“, declara l’alcalde, Rafa García.

“Em sent indignat amb el tracte que es dóna als col·legis públics de Burjassot, amb el tracte que donen als pares i mares que volen una educació per als seus fills pública i de qualitat, i anem a lluitar perquè no es tanquen aqueixes dues unitats i farem el que calga perquè els xiquets puguen anar als col·legis prop de les seues cases“, finalitza García.